የትራፊክ አደጋዎች አሥር በመቶ ለሚከሰትባት አዲስ አበባ የመንገድ ደኅንነት ስትራቴጂ ይፋ ሆነ
ባለፉት ሦስት ዓመታት ከ17 ሺሕ በላይ ሰዎች በትራፊክ አደጋ ሞተዋልበአገር አቀፍ ደረጃ በትራፊክ አደጋ ከሚመዘገብ ሞት አሥር በመቶ፣ ከሚደርስ የአካል ጉዳት 26 በመቶ ለምታስተናግደው አዲስ አበባ ከ2013 እስከ 2015 ዓ.ም. ድረስ የሚተገበር የመንገድ ደኅንነት ስትራቴጂ ማስፈጸሚያ ዕቅድ ይፋ ሆነ፡፡ባለፉት ሦስት ዓመታት የተተገበረውንና ለቀጣይ ሦስት ዓመታት የሚተገበረውን የመንገድ ደኅንነት ስትራቴጂ አስመልክቶ በተዘጋጀ መድረክ ማብራሪያ የሰጡት የአዲስ አበባ ትራፊክ ማኔጅመንት ኤጀንሲ ዋና ዳይሬክተር  ጅሬኛ ሂርጳ (ኢንጂነር)፣ ስትራቴጂው በአዲስ አበባ የሚታየውን የትራንስፖርት ችግር ለመፍታታ፣ ለመሠረተ ልማት ግንባታና የትራንስፖርት ሥርዓት ክፍተትን በመቅረፍ የመንገድ ትራፊክ አደጋን አሥር በመቶ ለመቀነስ ያቀደ ነው ብለዋል፡፡ ባለፉት ሦስት ዓመታት በተተገበረው ስትራቴጂ ላይ በጆን ሆፕኪንስ ዩኒቨርሲቲ ዓለም አቀፍ የትራፊክ ጉዳት ጥናት ቡድን በስምንት ዙር በየስድስት ወራት በተካሄደ ጥናት መሠረት፣ ጠጥቶ ማሽከርከር በ89 በመቶ ቢቀንስም 43 በመቶ የሚሆኑ አሽከርካሪዎች ከፍጥነት ወሰን በላይ እንደሚያሽከረክሩ ታውቋል፡፡ጅሬኛ (ኢንጂነር) እንዳሉት፣ ከ2007 እስከ 2011 ዓ.ም. በኢትዮጵያ 17,357 ሰዎች ሲሞቱ፣ ከዚህ ውስጥ 12.9 በመቶው በአዲስ አበባ የተከሰተ ነው፡፡ በአዲስ አበባ በዓመት 25 ሺሕ ያህል የተሽከርካሪ አደጋ ይደርሳል፡፡ በሦስት ቀን አራት ሰዎች በትራፊክ አደጋ የሚሞቱባት ከተማ ናት፡፡ የመንገድ መሠረተ ልማት፣ የትራንስፖርት ችግርና የእግረኛ ግንዛቤ ማነስን ጨምሮ የተለያዩ የትራፊክ አደጋ መንስዔዎች መኖራቸውን በመጠቆም፣ ለመጪዎቹ ሦስት ዓመታት የመንገድ ትራፊክ ደኅንነትና የትራፊክ አደጋና የአካል ጉዳት መረጃ አስተዳደር ሥርዓቶች መገንባት፣ ቁልፍ የደኅነት ሕጎችን ማስከበር፣ አደጋ ለሚበዛባቸው መንገዶች ትኩረት መስጠት ችግሩን ለመፍታት ከተቀመጡ አቅጣጫዎች ይጠቀሳሉ፡፡ በስትራቴጂው መተግበሪያ ዕቅድ ላይ የተደረገውን ውይይት የመሩት የአዲስ አበባ ምክትል ከንቲባ አዳነች አቤቤ በኢኮኖሚያዊና ማኅበራዊ ዘርፎች ላይ ከፍተኛ ተፅዕኖ  እየፈጠረ ያለውን የትራፊክ አደጋ፣ የትራፊክ ሕጎችን በአግባቡ በመተግበር መሥራት እንደሚገባ አሳስበዋል፡፡ የግንዛቤ ማስጨበጫ ሥራዎች ትኩረት እንዲያገኙና የመንገድ ደኅንነት ስትራቴጂውን በወቅቱ ተግባራዊ በማድረግ ችግሩን መቅረፍ እንደሚገባም አክለዋል፡፡ በኢትዮጵያ ከተመዘገቡ 1,071,345 ተሽከርካሪዎች 56 በመቶ ወይም 613,638 በአዲስ አበባ የሚገኙ ናቸው፡፡ አብዛኛው የሞት አደጋ የሚከሰተው በንግድ ተሽከርካሪዎች አማካይነት በተለይም የግንባታ ዕቃዎችን በሚያቀርቡና የትራንስፖርት አገልግሎት በሚሰጡ ሚኒባስ ታክሲ፣ አውቶቡሶችና የጭነት ተሽከርካሪዎች ነው፡፡የ2011 ዓ.ም. የአዲስ አበባ መንገድ ደኅንነት ሪፖርት እንደሚያሳየው፣ 80 በመቶ የሞት አደጋና 67 በመቶ ከባድ የአካል ጉዳት የደረሰው ደግሞ በእግረኞች ላይ ነው፡፡  